《张拱垣南师山庄》
清代·魏一鳌

一水下园蔬，千山环敝庐。晓云填断岭，暮鸟唤归锄。

树荫天疑雨，沙明虫著书。无劳知魏晋，午梦正蘧蘧。

作者简介：明末清初直隶新安人，字莲陆。明崇祯间举人。孙奇逢弟子。曾为山西忻州知州，在任访隐逸，折节下士。去官之日，匹马二僮以外无长物。再补泗州，不就。与奇逢患难相共三十年。去官后常至奇逢处，为之订正年谱。有《雪亭梦语》等。